Document ID: 32002R0637

Κανονισμός (ΕΚ) αριθ. 637/2002 της Επιτροπής
της 12ης Απριλίου 2002
για την ανακατανομή αχρησιμοποίητων τμημάτων των ποσοτικών ποσοστώσεων του 2001 για ορισμένα προϊόντα καταγωγής Λαϊκής Δημοκρατίας της Κίνας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 520/94 του Συμβουλίου, της 7ης Μαρτίου 1994, για τη θέσπιση διαδικασίας κοινοτικής διαχείρισης των ποσοτικών ποσοστώσεων(1), όπως τροποποιήθηκε τελευταία από τον κανονισμό (ΕΚ) αριθ. 138/96(2), και ιδίως το άρθρο 2 παράγραφος 5 και τα άρθρα 14 και 24,
Εκτιμώντας τα ακόλουθα:
(1) Ο κανονισμός (ΕΚ) αριθ. 519/94 του Συμβουλίου, της 7ης Μαρτίου 1994, για το κοινό καθεστώς εισαγωγών από ορισμένες τρίτες χώρες και την κατάργηση των κανονισμών (ΕΟΚ) αριθ. 1765/82, (ΕΟΚ) αριθ. 1766/82 και (ΕΟΚ) αριθ. 3420/83(3), όπως τροποποιήθηκε τελευταία από τον κανονισμό (ΕΚ) αριθ. 1138/98(4), εισήγαγε ετήσιες ποσοτικές ποσοστώσεις έναντι ορισμένων προϊόντων καταγωγής Λαϊκής Δημοκρατίας της Κίνας, που αναφέρονται στο παράρτημα ΙΙ του εν λόγω κανονισμού. Οι διατάξεις του κανονισμού (ΕΚ) αριθ. 520/94 εφαρμόζονται στις εν λόγω ποσοστώσεις.
(2) Κατόπιν τούτου, η Επιτροπή εξέδωσε τον κανονισμό (ΕΚ) αριθ. 738/94(5), όπως τροποποιήθηκε τελευταία από τον κανονισμό (ΕΚ) αριθ. 983/96(6), για τον καθορισμό ορισμένων διατάξεων εφαρμογής του κανονισμού (ΕΚ) αριθ. 520/94. Οι εν λόγω διατάξεις ισχύουν για τη διαχείριση των προαναφερόμενων ποσοστώσεων με την επιφύλαξη των διατάξεων του παρόντος κανονισμού.
(3) Σύμφωνα με το άρθρο 20 του κανονισμού (ΕΚ) αριθ. 520/94, οι αρμόδιες αρχές των κρατών μελών ανακοίνωσαν στην Επιτροπή τις ποσότητες των ποσοστώσεων που χορηγήθηκαν το 2001 και δεν χρησιμοποιήθηκαν.
(4) Οι μη χρησιμοποιηθείσες ποσότητες δεν μπορούσαν να ανακατανεμηθούν εγκαίρως για να χρησιμοποιηθούν πριν το τέλος του έτους ποσόστωσης 2001.
(5) Σύμφωνα με την εξέταση των στοιχείων που αφορούν έκαστο των εν λόγω προϊόντων, οι μη χρησιμοποιηθείσες ποσότητες κατά το έτος ποσόστωσης 2001 θα πρέπει να ανακατανεμηθούν το 2002, εντός του ορίου του ποσού που καθορίζεται στο παράρτημα Ι του παρόντος κανονισμού.
(6) Μετά από εξέταση των διαφόρων μεθόδων διαχείρισης που προβλέπονται στον κανονισμό (ΕΚ) αριθ. 520/94, είναι σκόπιμο να επιλεγεί η μέθοδος που βασίζεται στις παραδοσιακές εμπορικές ροές. Κατ' εφαρμογή της μεθόδου αυτής, οι ποσοστώσεις διαιρούνται σε δύο μέρη, από τα οποία το ένα προορίζεται για τους παραδοσιακούς εισαγωγείς και το άλλο για τους λοιπούς αιτούντες.
(7) Η μέθοδος αυτή αποδεικνύεται η καταλληλότερη προκειμένου να εξασφαλίζεται η συνέχεια των εμπορικών συναλλαγών για τους ενδιαφερόμενους κοινοτικούς εισαγωγείς και να αποφεύγονται οι διαταραχές των εμπορικών ροών.
(8) Οι ποσότητες που ανακατανέμονται δυνάμει του παρόντος κανονισμού θα πρέπει να διαιρεθούν με βάση τα ίδια κριτήρια που χρησιμοποιήθηκαν για την κατανομή των ποσοστώσεων του 2001, με εξαίρεση όσον αφορά για τον καθορισμό της περιόδου αναφοράς για τους παραδοσιακούς εισαγωγείς και την εισαγωγή νέων κριτηρίων για την αποφυγή πολλαπλών αιτήσεων εκ μέρους μη παραδοσιακών εισαγωγέων.
(9) Η περίοδος αναφοράς που χρησιμοποιήθηκε για την ανακατανομή του τμήματος της μη χρησιμοποιηθείσας ποσόστωσης του προοριζόμενου για τους παραδοσιακούς εισαγωγείς στο πλαίσιο του προηγούμενου κανονισμού σχετικά με τη διαχείριση των εν λόγω ποσοστώσεων, δεν πρέπει να ανανεωθεί. Το έτος 2000 χαρακτηρίστηκε από ορισμένες στρεβλώσεις, και ιδίως υπερδιπλασιασμό των αιτήσεων εκ μέρους ενός κράτους μέλους, που είχαν ως αποτέλεσμα σημαντική μείωση της κατανομής ποσοστώσεων σε όλους τους μη παραδοσιακούς εισαγωγείς σε όλα τα κράτη μέλη. Συνεπώς, τα έτη 1998 ή 1999 είναι τα πλέον πρόσφατα αντιπροσωπευτικά έτη της ομαλής τάσης των εμπορικών ροών για τα εν λόγω προϊόντα. Οι παραδοσιακοί εισαγωγείς πρέπει, κατά συνέπεια, να αποδείξουν ότι έχουν εισαγάγει προϊόντα καταγωγής Κίνας και καλύπτονται από τις εν λόγω ποσοστώσεις για τα έτη 1998 και 1999.
(10) Διαπιστώθηκε ότι η ασυνήθιστη αύξηση των αιτήσεων που υποβλήθηκαν για το τμήμα της ποσόστωσης που προορίζεται για τους μη παραδοσιακούς εισαγωγείς οφείλεται σε πολλαπλές αιτήσεις άδειας από εταιρείες που στην πραγματικότητα δεν λειτουργούν ως χωριστοί εισαγωγείς, αλλά που απέκτησαν χωριστή νομική οντότητα με αποκλειστικό σκοπό να υποβάλουν πρόσθετες αιτήσεις. Ο κανονισμός (ΕΚ) αριθ. 520/94, και ιδίως η αιτιολογική σκέψη 5 και το άρθρο 5, προβλέπουν ότι η Επιτροπή πρέπει να εξασφαλίζει δίκαιη πρόσβαση στις ποσοστώσεις και ότι οι άδειες εισαγωγής πρέπει να εκδίδονται για σημαντικές από οικονομική άποψη ποσότητες. Προκειμένου να ανακατανεμηθούν οι μη παραδοσιακές ποσοστώσεις σύμφωνα με αυτές τις αρχές, θα πρέπει να τροποποιηθούν οι διοικητικές διαδικασίες. Η Επιτροπή θεωρεί απαραίτητο οι επιχειρήσεις που υποβάλλουν αίτηση ως μη παραδοσιακοί εισαγωγείς και που εμπίπτουν στον ορισμό των συνδεόμενων προσώπων κατά την έννοια του άρθρου 143 του κανονισμού (ΕΟΚ) αριθ. 2454/93 της Επιτροπής(7), όπως τροποποιήθηκε τελευταία από τον κανονισμό (ΕΚ) αριθ. 444/2002(8), να δύνανται να υποβάλλουν μόνον μία αίτηση άδειας για κάθε τμήμα της ποσόστωσης που προορίζεται για τους μη παραδοσιακούς εισαγωγείς. Για να αποκλειστούν οι κερδοσκοπικές αιτήσεις, η ποσότητα που μπορεί να απαιτήσει ένας μη παραδοσιακός εισαγωγέας θα πρέπει να είναι περιορισμένη.
(11) Πρέπει να απλουστευτούν οι διατυπώσεις για τους παραδοσιακούς εισαγωγείς οι οποίοι κατέχουν ήδη άδειες εισαγωγής που εκδόθηκαν κατά την κατανομή των κοινοτικών ποσοστώσεων του 2002. Οι αρμόδιες διοικητικές αρχές διαθέτουν ήδη τα απαιτούμενα στοιχεία των εισαγωγών του 1998 ή του 1999 όλων των παραδοσιακών εισαγωγέων. Ως εκ τούτου, οι τελευταίοι, στη νέα αίτηση άδειας, πρέπει απλώς να επισυνάψουν αντίγραφο των προηγούμενων αδειών τους.
(12) Πρέπει να ληφθούν μέτρα για την εξασφάλιση των καλύτερων όρων στην κατανομή του τμήματος των ποσοστώσεων που προορίζεται για τους μη παραδοσιακούς εισαγωγείς με σκοπό τη βέλτιστη χρήση των ποσοστώσεων. Για το σκοπό αυτό, είναι σκόπιμο να προβλεφθεί η κατανομή του τμήματος αυτού κατ' αναλογία των αιτούμενων ποσοτήτων, βάσει της παράλληλης εξέτασης των αιτήσεων αδείας εισαγωγής που έχουν υποβληθεί, και η χορήγηση πρόσβασης μόνο σε εισαγωγείς οι οποίοι μπορούν να αποδείξουν ότι απέκτησαν και χρησιμοποίησαν ποσοστό τουλάχιστον 80 % της άδειας εισαγωγής για το εν λόγω προϊόν κατά το έτος ποσόστωσης 2001. Το ποσό που ενδεχομένως ζητούν οι μη παραδοσιακοί εισαγωγείς θα πρέπει επίσης να περιορισθεί σε καθορισμένη ποσότητα ή αξία.
(13) Για την κατανομή των ποσοστώσεων, είναι σκόπιμο να ορίζεται προθεσμία για την υποβολή των αιτήσεων άδειας εκ μέρους των παραδοσιακών εισαγωγέων και των λοιπών εισαγωγέων.
(14) Για τη βέλτιστη χρήση των ποσοστώσεων, στις αιτήσεις άδειας εισαγωγής υποδημάτων στο πλαίσιο ποσοστώσεων που καλύπτουν περισσότερους κωδικούς ΣΟ, πρέπει να διευκρινίζονται οι απαιτούμενες ποσότητες ανά κωδικό.
(15) Τα κράτη μέλη οφείλουν να ενημερώνουν την Επιτροπή σχετικά με τις υποβαλλόμενες σ' αυτά αιτήσεις αδειών εισαγωγής σύμφωνα με τη διαδικασία που προβλέπεται στο άρθρο 8 του κανονισμού (ΕΚ) αριθ. 520/94· τα στοιχεία σχετικά με τις παλαιότερες εισαγωγές των παραδοσιακών εισαγωγέων πρέπει να εκφράζονται στη μονάδα της οικείας ποσόστωσης.
(16) Υπό το πρίσμα της πείρας που αποκτήθηκε στη διαχείριση των ποσοστώσεων, για την απλούστευση των εισαγωγικών διατυπώσεων στις οποίες υποβάλλονται οι επιχειρηματίες, και ενόψει του γεγονότος ότι οι μη χρησιμοποιηθείσες ποσότητες δεν μπορούν να μεταφερθούν στο επόμενο έτος περισσότερες από μία φορά, περιορίζοντας, ως εκ τούτου, τον κίνδυνο υπερβολικής σώρευσης εισαγωγών, θεωρείται σκόπιμο, με την επιφύλαξη των αποτελεσμάτων περαιτέρω ανάλυσης του θέματος, η οποία ενδεχομένως να αποβεί αιτιολογημένη στο μέλλον, να ορισθεί ως ημερομηνία λήξεως για την ανακατανομή των αδειών εισαγωγής η 31η Δεκεμβρίου 2002.
(17) Τα εν λόγω μέτρα είναι σύμφωνα με τη γνώμη της επιτροπής διαχείρισης ποσοστώσεων, η οποία συγκροτείται δυνάμει του άρθρου 22 του κανονισμού (ΕΚ) αριθ. 520/94,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με τον παρόντα κανονισμό ορίζονται ειδικές διατάξεις σχετικά με τη διαχείριση, το 2002, των ποσοτικών ποσοστώσεων που αναφέρονται στο παράρτημα ΙΙ του κανονισμού (ΕΚ) αριθ. 519/94, οι οποίες δεν χρησιμοποιήθηκαν το έτος ποσόστωσης 2001.
Οι ποσότητες που δεν χρησιμοποιήθηκαν το έτος ποσόστωσης 2001 ανακατανέμονται εντός των ορίων των ποσοτήτων ή των αξιών που καθορίζονται στο παράρτημα Ι του παρόντος κανονισμού.
Ο κανονισμός (ΕΚ) αριθ. 738/94 για τον καθορισμό ορισμένων διατάξεων εφαρμογής του κανονισμού (ΕΚ) αριθ. 520/94 εφαρμόζεται εν προκειμένω με την επιφύλαξη των ειδικών διατάξεων του παρόντος κανονισμού.
Άρθρο 2
1. Οι αναφερόμενες στο άρθρο 1 ποσοτικές ποσοστώσεις χορηγούνται με εφαρμογή της μεθόδου που βασίζεται στις παραδοσιακές εμπορικές ροές, όπως αναφέρεται στο άρθρο 2 παράγραφος 2 στοιχείο α) του κανονισμού (ΕΚ) αριθ. 520/94.
2. Το τμήμα κάθε ποσοτικής ποσόστωσης που προορίζεται, αντίστοιχα, για τους παραδοσιακούς εισαγωγείς και για τους λοιπούς εισαγωγείς, καθορίζεται στο παράρτημα ΙΙ του παρόντος κανονισμού.
3. α) Το τμήμα που προορίζεται για τους μη παραδοσιακούς εισαγωγείς κατανέμεται με τη μέθοδο που βασίζεται στην κατανομή ανάλογα με τις ζητούμενες ποσότητες· η ποσότητα που ζητεί ο εισαγωγέας δεν μπορεί να υπερβαίνει την ποσότητα που αναγράφεται στο παράρτημα ΙΙΙ. Μόνον οι εισαγωγείς που μπορούν να αποδείξουν ότι εισήγαγαν τουλάχιστον το 80 % της ποσότητας του προϊόντος για το οποίο τους χορηγήθηκε άδεια εισαγωγής σύμφωνα με τον κανονισμό (ΕΚ) αριθ. 2339/2000 της Επιτροπής(9), έχουν δικαίωμα να υποβάλουν αίτηση για τη χορήγηση άδειας εισαγωγής.
β) Οι επιχειρηματίες που θεωρούνται ως πρόσωπα συνδεόμενα μεταξύ τους κατά την έννοια του άρθρου 143 του κανονισμού (ΕΚ) αριθ. 2454/93, μπορούν να υποβάλουν μία μόνον αίτηση άδειας για το τμήμα της ποσόστωσης που προορίζεται για τους μη παραδοσιακούς εισαγωγείς όσον αφορά τα εμπορεύματα που περιγράφονται στην αίτηση. Εκτός από τη δήλωση που απαιτεί το άρθρο 3 παράγραφος 2 στοιχείο ζ) του κανονισμού (ΕΚ) αριθ. 738/94, η αίτηση άδειας εισαγωγής για τη μη παραδοσιακή ποσόστωση αναφέρει ότι ο αιτών δεν συνδέεται με κανέναν άλλο επιχειρηματικό φορέα που υποβάλλει αίτηση για την εν λόγω μη παραδοσιακή ποσόστωση.
Άρθρο 3
Οι αιτήσεις χορήγησης άδειας εισαγωγής υποβάλλονται στις αρμόδιες αρχές που αναφέρονται στο παράρτημα IV του παρόντος κανονισμού από την επομένη της δημοσίευσης του παρόντος κανονισμού στην Επίσημη Εφημερίδα των Ευρωπαϊκών Κοινοτήτων και μέχρι τις 13 Μαΐου 2002, στις 15.00, ώρα Βρυξελλών.
Άρθρο 4
1. Για την κατανομή του τμήματος κάθε ποσόστωσης που προορίζεται για τους παραδοσιακούς εισαγωγείς, θεωρούνται ως "παραδοσιακοί" οι εισαγωγείς που μπορούν να αποδείξουν ότι έχουν πραγματοποιήσει εισαγωγές κατά το ημερολογιακό έτος 1998 ή 1999.
2. Τα δικαιολογητικά που αναφέρονται στο άρθρο 7 του κανονισμού (ΕΚ) αριθ. 520/94 σχετίζονται με τη θέση σε ελεύθερη κυκλοφορία κατά τα ημερολογιακά έτη 1998 ή 1999, όπως αναγράφει ο εισαγωγέας, των προϊόντων καταγωγής Λαϊκής Δημοκρατίας της Κίνας, που αποτελούν αντικείμενο της ποσόστωσης την οποία αφορά η αίτηση αδείας.
3. Αντί του δικαιολογητικού που αναφέρεται στην πρώτη περίπτωση του άρθρου 7 του κανονισμού (ΕΚ) αριθ. 520/94:
- οι αιτούντες δύνανται να συνοδεύουν την αίτηση αδείας με δικαιολογητικά που εκδόθηκαν και επικυρώθηκαν από τις αρμόδιες εθνικές αρχές βάσει των τελωνειακών στοιχείων που αυτές διαθέτουν, τα οποία αποδεικνύουν ότι πραγματοποιήθηκαν εισαγωγές του σχετικού προϊόντος κατά το ημερολογιακό έτος 1998 ή 1999 είτε από τους ίδιους είτε, κατά περίπτωση, από τον επιχειρηματικό φορέα τις δραστηριότητες του οποίου έχουν αναλάβει,
- οι αιτούντες που έχουν ήδη στην κατοχή τους άδειες εισαγωγής που εκδόθηκαν για το έτος 2002 δυνάμει του κανονισμού (ΕΚ) αριθ. 1995/2001 της Επιτροπής(10), για προϊόντα που αναφέρονται στην αίτηση αδείας, δύνανται να επισυνάπτουν στην αίτηση αδείας αντίγραφο των προηγούμενων αδειών τους. Στην περίπτωση αυτή, στην αίτηση αδείας αναφέρουν τη συνολική ποσότητα εισαγωγής του εν λόγω προϊόντος κατά την επιλεγμένη περίοδο αναφοράς.
Άρθρο 5
Τα κράτη μέλη κοινοποιούν στην Επιτροπή τις πληροφορίες τις σχετικές με τον αριθμό και τη συνολική ποσότητα των αιτήσεων αδειών εισαγωγής καθώς και, για τις αιτήσεις που υποβάλλονται από τους παραδοσιακούς εισαγωγείς, την ποσότητα των παλαιότερων εισαγωγών που πραγματοποιήθηκαν από τους παραδοσιακούς εισαγωγείς κατά τη διάρκεια της περιόδου αναφοράς που αναφέρεται στο άρθρο 4 παράγραφος 1 του παρόντος κανονισμού, το αργότερο μέχρι τις 27 Μαΐου 2002, στις 10.00, ώρα Βρυξελλών.
Άρθρο 6
Η Επιτροπή, το αργότερο 20 ημέρες μετά την παραλαβή των στοιχείων που απαιτούνται δυνάμει του άρθρου 5, εγκρίνει τα ποσοτικά κριτήρια που θα χρησιμοποιηθούν από τις αρμόδιες εθνικές αρχές για την έγκριση των αιτήσεων των εισαγωγέων.
Άρθρο 7
Οι άδειες εισαγωγής ισχύουν μέχρι τις 31 Δεκεμβρίου 2002. Η ισχύς τους δεν παρατείνεται.
Άρθρο 8
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Απριλίου 2002.

Labels: 3
1
18